Hospitaalsuster verleen hulp in donker ná gru-ongeluk | Netwerk24
Deur Susan Cilliers 30 Junie 2019 12:39
Die voorkant van die Hyundai ná die ongeluk.Foto: Verskaf
Vier mense is Saterdagaand noodlottig beseer in 'n botsing tussen twee voertuie op die N12-hoofweg naby Potchefstroom. Sewe ander is met ernstige beserings in 'n plaaslike hospitaal opgeneem.
Die inkomende baan na die universiteitsdorp was ná die ongeluk minstens vyf uur lank vir verkeer gesluit, het kol. Adéle Myburgh, polisiewoordvoerder in Noordwes, bevestig.
Die ongeluk het omstreeks 19:00 gebeur en 'n hospitaalsuster wat op die ongelukstoneel afgekom het, het noodhulp toegepas totdat die ambulans opgedaag het.
Volgens Myburgh het bakkie na bewering die pad oorgesteek toe die ongeluk met 'n voertuig, wat na Klerksdorp onderweg was, gebeur het.
Mense wat agterop gesit het, is van die bakkie afgeslinger.
Volgens die hospitaalsuster het sy gevoel sy ry oor iets met haar voertuig, maar sy was nie seker of dit wrakstukke of mense was wat dalk in die pad gelê het nie.
Sy het omgedraai en teruggery om hulp te verleen toe sy oor iets gery het, sê Myburgh.
"Dit was ongelooflik dapper van haar."
Twee mans en twee vroue wat agterop die bakkie gesit het, is op die toneel dood. Hul name is nog nie bekend gemaak nie.